
	Διάλεξη

της Δρος Ουρανίας Περδίκη

Το Βυζαντινό Μουσείο

Ιεράς Μητροπόλεως Ταμασού και Ορεινής

στο Σπίτι της Κύπρου

Το νεόδμητο Βυζαντινό Μουσείο της Ιεράς Μητροπόλεως Ταμασού και Ορεινής, το οποίο στεγάζεται εντός του κτηρίου της Μητροπόλεως στο χωριό Επισκοπειό, λίγα χιλιόμετρα έξω από τη Λευκωσία, παρουσίασε σε διάλεξή της, την Τρίτη 16 Οκτωβρίου 2018, στο Σπίτι της Κύπρου στην Αθήνα, η Υπεύθυνη του Μουσείου δρ Ουρανία Περδίκη.

Την ομιλήτρια καλωσόρισε στο Σπίτι της Κύπρου ο Μορφωτικός Λειτουργός της Πρεσβείας της Κυπριακής Δημοκρατίας κ. Τάκης Βοΐλας, ο οποίος, προλογίζοντας, επεσήμανε τη μεγάλη σημασία των τοπικών μουσείων, ως κέντρων αναφοράς και ανάπτυξης των κοινοτήτων που υπηρετούν, καθώς συμβάλλουν, ουσιαστικά, στη διαφύλαξη και προβολή του πολυδιάστατου και πολυσχιδούς παρελθόντος και την ανάδειξη τοπικών πολιτισμικών παραδόσεων, αλλά και στην οικοδόμηση κοινωνικής συνοχής και τη διαμόρφωση συλλογικών ταυτοτήτων. 
Όπως ανέφερε η δρ Περδίκη, ξεκινώντας τη διάλεξή της, με την ανασύσταση της Μητροπόλεως Ταμασού και Ορεινής το 2007, πρωταρχικός στόχος του Πανιερώτατου Μητροπολίτου κ. Ησαΐα ήταν η δημιουργία ενός βυζαντινού - χριστιανικού μουσείου ώστε να διαφυλάξει και να προβάλει βυζαντινά - χριστιανικά κειμήλια, τα οποία βρίσκονταν διάσπαρτα στις κοινότητες της μητροπολιτικής περιφέρειας.

Η Επισκοπή Ταμασού,  συμπλήρωσε, αποτελεί μία από τις αρχαιότερες χριστιανικές επισκοπές της Κύπρου, αφού ο πρώτος επίσκοπός της Άγιος Ηρακλείδιος, χειροτονήθηκε από τους αποστόλους Παύλο και Βαρνάβα, περί το έτος 45 μ.Χ., κατά τη διάρκεια της πρώτης περιοδείας τους στο νησί. Σύμφωνα με γραπτές μεταγενέστερες πηγές, η Επισκοπή Ταμασού διαδραμάτισε πρωταγωνιστικό ρόλο στη διάδοση και εδραίωση του χριστιανισμού στην Κύπρο. Έτσι, η δημιουργία βυζαντινού - χριστιανικού μουσείου στον χώρο αυτό κρίθηκε αναγκαία.

Προβάλλοντας πλούσιο οπτικό υλικό από τους εκθεσιακούς χώρους, τις πολύτιμες συλλογές και τις επιμορφωτικές δράσεις του Βυζαντινού Μουσείου της Ιεράς Μητροπόλεως Ταμασού και Ορεινής, η δρ. Περδίκη παρουσίασε αντιπροσωπευτικές πτυχές της βυζαντινής - χριστιανικής ιστορίας και τέχνης της περιοχής αλλά και της Κύπρου ευρύτερα από τον 6ο αι. μ.Χ. έως τους νεότερους χρόνους μέσα από άγνωστα στο κοινό εκθέματα, φορητές εικόνες και έργα μικροτεχνίας, καθώς και χειρόγραφα, παλαίτυπα, νομίσματα, άμφια και κεραμικά αντικείμενα. Πρωταρχικός στόχος του Μουσείου, όπως ανέφερε, είναι η συγκέντρωση, προστασία, μελέτη και προβολή των έργων τέχνης αλλά και η δημιουργία μίας εστίας πολιτισμού στην ευρύτερη περιοχή του.
Τη διάλεξη παρακολούθησαν, μεταξύ άλλων, πολλοί Πανεπιστημιακοί του Εθνικού και Καποδιστριακού Πανεπιστημίου Αθηνών, ανάμεσά τους οι Ομότιμοι Καθηγητές κ. Νικόλαος Γκιολές, κ. Μαρία-Αφροδίτη Παναγιωτίδου και κ. Μαρία Κωνσταντουδάκη-Κιτρομιλήδου και ο Επίκουρος Καθηγητής Βυζαντινής και Μεταβυζαντινής Αρχαιολογίας και Τέχνης κ. Γεώργιος Πάλλης, ο Γενικός Γραμματέας της Ομοσπονδία Κυπριακών Οργανώσεων Ελλάδος κ. Λευτέρης Κωνσταντινίδης και ο Πανοσιολογιώτατος Αρχιμανδρίτης π. Μιχαήλ Σταθάκης, ως εκπρόσωπος του Μακαριωτάτου Αρχιεπισκόπου Αθηνών και Πάσης Ελλάδος κ. κ. Ιερωνύμου Β΄.
17 Οκτωβρίου 2018

